ଟୋରୀ ବର୍ଚ  (ଜନ୍ମ: ୧୭ ଜୁନ୍ ୧୯୬୬) ଜଣେ ଆମେରିକୀୟ ଫ୍ୟାସନ ଡିଜାଇନର୍ ଏବଂ ବ୍ୟବସାୟୀ ମହିଳା ଏବଂ ପରୋପକାରୀ, ଯିଏକି ଅନେକ ଫ୍ୟାସନ ଡିଜାଇନିଂ ପୁରସ୍କାର ଜିତିଛନ୍ତି  । ସେ ତାଙ୍କର ନିଜର ବ୍ୟବସାୟ ଟୋରୀ ବର୍ଚ ଏଲ୍.ଏଲ୍.ସିର ଅଧକ୍ଷ, ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଏବଂ ଡିଜାଇନର୍ । ୨୦୧୫ରେ ଫୋରବେସ୍ଦ୍ୱାରା ହୋଇଥିବା ସର୍ଭେକ୍ଷଣ ଅନୁସାରେ ତାଙ୍କୁ ବିଶ୍ୱର ୭୩ତମ ଶକ୍ତିଶାଳୀ ମହିଳା ଭାବରେ ସ୍ଥାନିତ କରାଯାଇଥିଲା । ପ୍ରାରମ୍ଭିକ ଜୀବନ ଏବଂ ଶିକ୍ଷା ଟୋରୀ ବର୍ଚ ଯୁକ୍ତରାଷ୍ଟ୍ର ଆମେରିକାର ଭେଲ୍ଲୀ ଫର୍ଗ, ପେନ୍ନସ୍ୟାଲାବାନିଆଠାରେ ୧୭ ଜୁନ୍ ୧୯୬୬ରେ ଜନ୍ମଗ୍ରହଣ କରିଥିଲେ । ତାଙ୍କର ପିତାମାତା ହେଲେ ରେବା ଏବଂ ଏରାଲ ବଡ୍ ରବିନ୍‌ସନ୍  ୧୯୨୩-୨୦୦୮  । ସେ ତାଙ୍କର ତିନି ଭାଇଙ୍କ  ରବର୍ଟ, ଜେମ୍‌ସ୍ ଏବଂ ଲିଓନାର୍ଡ଼ୋ  ସ‌ହ ଭେଲ୍ଲୀ ଫର୍ଗ ଜାତୀୟ ଐତିହାସିକ ଉଦ୍ୟାନ ପାଖରେ ଥିବା ୨୫୦ ବର୍ଷିଆ ପୁରୁଣା ଜର୍ଜିଆନ୍‌ରେ ବଡ଼ ହୋଇଥିଲେ । ତାଙ୍କ ବାପା ଜଣେ ଧନୀକ ନିବେଶକ ଥିଲେ ଯିଏକି ଶେୟାର ବଜାର ଏବଂ ବିଭିନ୍ନ ସଂସ୍ଥାରେ ନିବେଶ କରୁଥିଲେ । ସେ ରେବାଙ୍କୁ ବିବାହ କରିବା ପୂର୍ବରୁ ଗ୍ରେସ୍ କେଲ୍ଲୀ ଏବଂ ଜୋଆନ୍ ବେନେଟ୍‌ଙ୍କ ସ‌ହ ସମ୍ପର୍କରେ ଥିଲେ । ଏହାପରେ ସେ ରେବାଙ୍କୁ ବିବାହ କରିଥିଲେ, ଯିଏକି ଜଣେ ଅଭିନେତ୍ରୀ ଥିଲେ । ରେବା ମଧ୍ୟ ବିବାହ ପୂର୍ବରୁ ଷ୍ଟିଭ୍ ମାକ୍‌କୁଇନ୍ ଏବଂ ମାର୍‌ଲୋନ୍ ବ୍ରାଣ୍ଡୋଙ୍କ ସ‌ହ ସମ୍ପର୍କରେ ଥିଲେ । ଟୋରୀ ତାଙ୍କର ମାଆ ପକ୍ଷରୁ ଜିଉସ୍ ଥିଲେ । ଟୋରୀ ପେନ୍ନସ୍ୟାଲାବାନିଆର ରୋସେମଣ୍ଟରେ ଥିବା ଆଗ୍ନେସ୍ ଇର୍‌ଉଇନ୍ ସ୍କୁଲରେ ପଢ଼ୁଥିଲେ । ସେ ତାଙ୍କର ସ୍କୁଲବେଳେ ଟେନିସ୍ ଦଳର ଅଧିନାୟିକା ଥିଲେ ଏବଂ ତାଙ୍କର ସାଙ୍ଗ କାରା ରୋସ୍ ଜଣେ ଅଳଙ୍କାର ଡିଜାଇନର୍ । ଟୋରୀ ତାଙ୍କର ପ୍ରଥମ ଚାକିରୀ କିଙ୍ଗ୍ ଅଫ୍ ପର୍ସିଆ ମଲ୍‌ରେ ବେନେଟ୍ଟନ ସଂସ୍ଥା ଅଧିନରେ କରିଥିଲେ । ଏହାପରେ ସେ ପେନ୍ନେସ୍ୟାଲାବାନିଆ ବିଶ୍ୱବିଦ୍ୟାଳୟରେ ଯୋଗଦେଇଥିଲେ ଏବଂ ସେଠାରେ ସେ କପ୍ପା ଆଲ୍ଫା ଥିଟା ମ‌ହିଳା ସଂଗଠନର କର୍ମୀ ଭାବରେ କାର୍ଯ୍ୟ କରିଥିଲେ । ସେ ସେହି ବିଶ୍ୱବିଦ୍ୟାଳୟରେ ଇତିହାସ ବିଭାଗରେ ଯୋଗଦେଇଥିଲେ ଏବଂ ୧୯୮୮ ମସିହାରେ କଳାରେ ସ୍ନାତକ ହାସଲ କରିଥିଲେ । ବ୍ୟବସାୟ ଏବଂ ଜୀବିକା କଲେଜରୁ ସ୍ନାତକ ହାସଲ ପରେ ଟୋରୀ ବର୍ଚ ନିୟୁ ୟର୍କ ଚାଲିଯାଇଥିଲେ ଏବଂ ସେଠାରେ ସେ ଜଣେ ଯୁଗସ୍ଲାଭିଆନ୍ ଡିଜାଇନର୍‌ ରୋଜନ୍‌ଙ୍କ ପାଇଁ କାମ କରିଥିଲେ । ଏହାପରେ ସେ ହରପର୍‌ସ୍ ବଜାର୍ ପତ୍ରିକା ପାଇଁ କାମ କରିଥିଲେ । ଏହାପରେ ସେ ବେରା ୟାଙ୍ଗ୍‌ରେ ଜନସମ୍ପର୍କ ଏବଂ ବିଜ୍ଞାପନ ପାଇଁ କାର୍ଯ୍ୟ କରିଥିଲେ । ଏହାପରେ ସେ ପୋଲୋ ରାଲଫ ଲୌରେନ୍ ଏବଂ ଲୋଏୱେ ପାଇଁ କାର୍ଯ୍ୟ କରିଥିଲେ । ଟୋରୀ ତାଙ୍କର ବ୍ୟବସାୟ ପ୍ରଥମେ  "ଟି.ଆର୍.ବି. ବାଏ୍ ଟୋରୀ ବର୍ଚ"  ଭାବରେ ଆରମ୍ଭ କରିଥିଲେ, ମାତ୍ର ପରେ ୨୦୦୪ରେ ସେ ଏହାର ନାମ ପରିବର୍ତ୍ତନ କରି ଟୋରୀ ବର୍ଚ ଏଲ୍.ଏଲ୍.ଚି.ଙ୍କୁ ବଦଳାଇଥିଲେ ଏବଂ ମନହାଟ୍ଟନର ନୋଲିଟା ଜିଲ୍ଲାରେ ତାଙ୍କର ପ୍ରଥମେ ଦୋକାନ ଆରମ୍ଭ କରିଥିଲେ । ପ୍ରଥମ ଦିନରେ ହିଁ ତାଙ୍କର ଅନେକ କିଛି ଡିଜାଇନ୍ ବିକ୍ରି ହୋଇଥିଲା । ଟୋରୀ ତାଙ୍କର ବ୍ୟବସାୟ ଆରମ୍ଭ କରିବା ପରେ ଏହା ବ‌ହୁତ ଭଲ ସଫଳତା ସାଉଣ୍ଟିଥିଲା ଏବଂ ବିଶ୍ୱବଜାରରେ ତାଙ୍କର ୨୦୦ରୁ ଅଧିକ ଦୋକାନ ଖୋଲିଥିଲା । ତାଙ୍କ ଡିଜାଇନ୍ ଭିତରେ ପିନ୍ଧିବା ପାଇଁ ପ୍ରସ୍ତୁତ ଥିବା ଜୋତା, ପୋଷାକ, ଘଣ୍ଟା, ଭେନିଟ୍ ବ୍ୟାଗ୍, ଘର ସଜା ଜିନିଷ, ସୌନ୍ଦର୍ଯ୍ୟପୂର୍ଣ୍ଣ ଜିନିଷ ଆଦି ଉପଲବ୍ଧ । ବୈବାହିକ ଜୀବନ ୧୯୯୩ ମସିହାରେ ଟୋରୀ ଉଇଲିୟମ୍ ମାକ୍‌ଲୋୱେଙ୍କୁ ବିବାହ କରିଥିଲେ, ଯିଏକି ଜଣେ ଜମି ବେପାରୀ ହ୍ୟାରୀ ବି. ମାକ୍‌ଲୋୱେଙ୍କର ପୁଅ । ମାତ୍ର ପରେ ଗୋଟିଏ ବର୍ଷରେ ଉଭୟଙ୍କର ବିବାହ ବିଚ୍ଛେଦ ଘଟିଥିଲା । ଏହାପରେ ୧୯୯୬ରେ ସେ ଜେ. କ୍ରିଷ୍ଟିଫର୍ ବର୍ଚଙ୍କୁ ବିବାହ କରିଥିଲେ । କ୍ରିଷ୍ଟିଫର୍ ଇଣ୍ଟରନେଟ କାପିଟାଲ ସଂସ୍ଥାର ଜଣେ ନିବେଶକ ଥିଲେ ଏବଂ ପରେ ସେ ୱଲ୍ଟର୍ ବକ୍‌ଲେ ଏବଂ କେନ୍ ଫକ୍ସ‌ଙ୍କ ସ‌ହ ମିଶି ନିଜେ ଏକ ନିବେଶ ସଂସ୍ଥା ତିଆରି କରିଥିଲେ । ଏହାପରେ ୨୦୦୬ରେ ଉଭୟଙ୍କର ବିବାହ ବିଚ୍ଛେ ଘଟିଥିଲା, ମାତ୍ର ସେ ତାଙ୍କର ସାଙ୍ଗିଆକୁ ବଦଳାଇନଥିଲେ ଏବଂ କିଛିଦିନ ପାଇଁ ସେ ତାଙ୍କର ନିୟୁ ୟର୍କ ଘରେ ତାଙ୍କର ପିଲାମାନଙ୍କ ସ‌ହ ବସବାସ କରିଥିଲେ । ତାଙ୍କର ତିନୋଟି ପୁଅ ଏବଂ ତିନୋଟି ସାବତ ଝିଅ ଅଛନ୍ତି । ୨୦୦୭ରେ ସେ ଲାନ୍ସ ଆର୍ମଷ୍ଟ୍ରେଙ୍ଗ୍‌ଙ୍କ ସ‌ହ ସମ୍ପର୍କରେ ଥିଲେ । ଏହାପରେ ସେ କିଛିଦିନ ଲାୟର୍ କୋହେନ୍‌ଙ୍କ ସ‌ହ ସମ୍ପର୍କରେ ଥିଲେ । ୨୦୧୬ରେ ଟୋରୀ ପିଏରେ ୟେସ୍ ରୌସେଲ୍‌ଙ୍କ ସ‌ହ ନିର୍ବନ୍ଧ କରିଥିଲେ, ଯିଏକି ଏଲ୍.ଭି.ଏମ୍.ଏଚ୍. ଫ୍ୟାସନ ସଂସ୍ଥାର ମୁଖ୍ୟ କାର୍ଯ୍ୟ ନିର୍ବାହୀ ଅଧିକାରୀ ଥିଲେ ।ଉଭୟ ୨୦୧୪ରୁ ପରସ୍ପର ସ‌ହ ସମ୍ପର୍କରେ ଥିଲେ ।